Рокьи ва йокьулей - гьел рукIана МахIмудида жиндир замана жанисан якъинго гIатIидго бихьулеб кIиго матIу. Гьелъин кочIохъанасул замана, гIумруялъул чвахи, гIаламатал, балъголъаби, лъикIал ва квешал рахъал нилъеда МахIмудил асараздасан лъалел ва цере чIолел. Цо жиндиего хасиятаб тарихияб, культураялъул ва тIабигIиял гIаламатаздалъун машгьураб буго аваразул Гъойсубулиялъул участок – гьанжесеб Унсоколо район, жинда гъорлъе МахIмудил ватIан ХъахIабросоги унеб. Гьаб ракьалдасан чвахула Сулахъ гIорги лъугьинабулаго Авар ваГIанди гIорал. Гъойсубулиялъул ракьалда данд чIвала тIугьдуз къачIарал мугIрулги, накIкIил ва махил рохьаз рацарал лабаллъабиги, тIагIамал пихъазул цIурал ахал ругеб хьиндаллъиги. Ракь машгьураб буго миллияб культураялъулъ жидеца лъалеб лъалкI